- Hindi News
- National
- बेटे से गुजारा भत्ता लेने के लिए बुजुर्ग माता पिता लगा रहे हैं अधिकारियों के चक्कर
बेटे से गुजारा भत्ता लेने के लिए बुजुर्ग माता पिता लगा रहे हैं अधिकारियों के चक्कर
शहरके कुम्हारवाड़ा में रहने वाले बुजुर्ग दंपति देवाराम प्रजापत सोहनी देवी अपने पुत्रों से गुजारा भत्ता लेने के लिए 6 माह से प्रशासन के चक्कर काट रहे हैं। दो माह पहले गुजारे भत्ते के आदेश भी हुए। मगर बड़े पुत्र ने खुद को गरीब बताते हुए गुजारा भत्ता देने में असमर्थ बता दिया। अपील को भी डेढ़ माह हो गया है। सुनवाई नहीं हो रही। बुजुर्ग दंपति दो वक्त की रोटी के लिए भी परेशान हैं। देवाराम प्रजापत की बेटी सुनीता प्रजापत ने बताया कि उसके पिता देवाराम, मां सोहनी देवी की सात बेटियां और दो बेटे हैं। देवाराम के बड़े बेटे कालूराम के पास पिता की संपति के दो मकान है। छोटे बेटे के इंद्र कुमार के पास दुकान है। बुजुर्ग दंपति गुजारा भत्ता मांग रहे हैं मगर बड़ा बेटा कालूराम एसडीएम के प्रकरण संख्या 3- 2015 में आदेश के बावजूद गुजारा भत्ता नहीं दे रहा। कालूराम ने इस संबंध में पुन अपील करके खुद को कलेक्टर के सामने गरीब बताया और गुजारा भत्ता देने में असमर्थ जाहिर की। कालूराम ने अपील में आरोप लगाए कि उसकी बहन सरकारी नौकरी करती है और 35 हजार रुपए महीना कमाती है। जबकि बहन सुनीता का आरोप है कि संपति भाई को मिली तो गुजारा भत्ता वह दे। इस मामले में कलेक्टर ने 16 नवंबर को उपखंड अधिकारी को आदेश दिए थे कि मामले की सुनवाई कर निस्तारण किया जाए। इस अवधि को डेढ़ माह हो गया है। बुजुर्ग दंपति की बेटी का कहना है कि उनके लंबित मामले की सुनवाई नहीं होने की वजह से बुजुर्ग माता पिता को परेशानी हो रही है।
tgl_Latn sot_Latn hin_Deva hin_Deva hin_Deva